
PARLAMENTUL ROMÂNIEI

CAMERA DEPUTAŢILOR

Comisia pentru tehnologia     




P.L.x. 793/28.11.2007

informaţiei şi comunicaţiilor

RAPORT

asupra proiectului de Lege pentru ratificarea Instrumentelor adoptate la Marrakesh la 18 octombrie 2002, de amendare a Constituţiei şi Convenţiei Uniunii Internaţionale a Telecomunicaţiilor, semnate la Geneva la 22 decembrie 1992

În conformitate cu prevederile art.95 din Regulamentul Camerei Deputaţilor, republicat, Comisia pentru Tehnologia Informaţiei şi Comunicaţiilor a fost sesizată în fond spre dezbatere cu proiectul de Lege pentru ratificarea Instrumentelor adoptate la Marrakesh la 18 octombrie 2002, de amendare a Constituţiei şi Convenţiei Uniunii Internaţionale a Telecomunicaţiilor, semnate la Geneva la 22 decembrie 1992, PLx-793/28.11.2007.


La întocmirea raportului s-a avut în vedere avizul favorabil din partea Consiliului Legislativ cu nr.1398/12.10.2007. De asemenea, s-a primit avizele favorabile ale Comisiei pentru politică externă şi Comisiei juridice de disciplină şi imunităţi.

Proiectul de lege are ca obiect de reglementare ratificarea Instrumentelor adoptate la Marrakesh la 18 octombrie 2002, de amendare a Constituţiei şi Convenţiei Uniunii Internaţionale a Telecomunicaţiilor, semnate la Geneva la 22 decembrie 1992.

România este membră a Uniunii Internaţionale a Telecomunicaţiilor (UIT) din anul 1866 şi în această calitate are obligaţia de a semna actele finale ale conferinţelor plenipotenţiare, conferinţelor pentru radiocomunicaţii sau a altor conferinţe mondiale organizate de UIT.


În perioada 23 septembrie – 18 octombrie 2002, a avut loc la Marrakesh, Maroc, cea de-a 16-a Conferinţă a Plenipotenţiarilor UIT.


Delegaţia României a participat la reuniunile de lucru ale Conferinţei Europene a Administraţiilor de Poştă şi Telecomunicaţii (CEPT) organizate atât anterior cât şi pe parcursul Conferinţei, în scopul negocierii şi armonizării punctelor de vedere şi, în măsura în care acestea au răspuns necesităţilor specifice menţinerii şi dezvoltării sectorului naţional de telecomunicaţii, a susţinut punctele de vedere commune agreate, referitoare la agenda sesiunii.


În cadrul celei de-a 16-a Conferinţe au fost adoptate unele amendamente şi completări ale Constituţiei şi Convenţiei UIT (Geneva 1992, amendată conform Conferinţei Plenipotenţiarilor de la Kyoto 1994 şi conform Conferinţei Plenipotenţiarilor de la Minneapolis 1998).

Prin obiectul de reglementare şi conţinutul său, proiectul de Lege face parte din categoria legilor ordinare.

La dezbaterea proiectului au participat, în conformitate cu prevederile art.54 din Regulamentul Camerei Deputaţilor, republicat, din partea Guvernului: doamna consilier Cristina Pruteanu (Ministerul Comunicaţiilor şi Tehnologiei Informaţiei). 
Cu acest proiect de Lege, potrivit art. 75, alin.(1) din Constituţia României, republicată, Camera Deputaţilor  este prima Cameră sesizată.

Proiectul de Lege a fost dezbătut în şedinţa Comisiei din 10 decembrie 2007 şi în urma dezbaterilor membrii comisiei au hotărât să propună plenului Camerei Deputaţilor adoptarea  proiectului de Lege în forma prezentată de iniţiator.

La lucrările Comisiei au fost prezenţi 10 deputaţi din totalul de 15 membri ai Comisiei. Raportul Comisiei a fost adoptat cu unanimitate de voturi a membrilor prezenţi.


          PREŞEDINTE,





SECRETAR,


dr. Varujan Pambuccian




        Valeriu Ungureanu

